Hrachovo

Hrachovo je obec na Slovensku v okrese Rimavská Sobota.

 Dejiny 

V minulosti na návrší nad obcou stál Hrachovský hrad, ktorý bol zničený v roku 1909.

Významnou etapou v dejinách Hrachova bolo fungovanie školy SCHOLA CASTELLANA RAHOVIENSIS, ktorá bola známa v celom Uhorsku v 17. a 18. storočí ako Gymnázium pre chlapcov zo šľachtických rodín. Školu zriadil Gašpar Jánoky II. v rodinnom hradnom kaštieli v roku 1631. Pripravovala budúcich vicišpánov, stoličných zapisovateľov, sudcov, komisárov, senátorov, syndikusov a teológov. Zanikla pravdepodobne v druhej polovici 18. storočia. Práve v Hrachove bol väznený Juraj Jánošík, po dolapení v Klenovci.  

 Kultúra a zaujímavosti 
 Pamiatky 
 Evanjelický kostol, jednoloďová klasicistická stavba s pravouhlým ukončením presbytéria a vežou tvoriacou súčasť jej hmoty, z rokov 1798 – 1800. Stojí na mieste staršieho kostola sv. Jána Krstiteľa z obdobia okolo roku 1485. Upravovaný bol v roku 1928 a v roku 1946. Zaklenutý je českou plackou. V interiéri kostola sa zachoval hodnotný renesančný oltár z roku 1629, prenesený zo starého kostola, podobne ako maľované epitafy. Na južnej strane veže je sekundárne umiestnený detail neskorogotického okna s plamienkovou kružbou, ktoré údajne pochádza z miestneho hradu. Fasády kostola sú hladké. Veža je členená pilastrami a ukončená korunnou rímsou s terčíkom a zvonovitou helmicou. 

 Rímskokatolícky kostol Mena Panny Márie, jednoloďová klasicistická stavba so segmentovým uzáverom presbytéria, bez veže, z roku 1808. Loď je zaklenutá českou plackou. V interiéri sa nachádza oltár z doby vzniku kostola, klasicistická kazateľnica a kamenná krstiteľnica pochádzajúca z roku 1830. Kostol má hladké fasády s polkruhovo ukončenými oknami. Priečelie je ukončené trojuholníkovým štítom s tympanónom. Pri kostole sa nachádza samostatne stojaca drevená zvonica. 

 Kaštieľ, dvojpodlažná pôvodne renesančno-baroková stavba na pôdoryse písmena T, z roku 1565. Postavený bol pre zemana Žigmunda Ruténiho a jeho ženu Kláru Paládiovú. V roku 1727 bol prestavaný na dvojpodlažnú stavbu, úpravou prešiel aj na začiatku 19. storočia. Fasády kaštieľa sú členené kordónovou rímsou, pilastrami, okná majú šambrány a segmentové suprafenestry. Ku kaštieľu patrí aj prírodnokrajinársky park z prvej polovice 19. storočia. 

 Klasicistická kúria Františka Tihániho z roku 1773.

 Osobnosti obce 
 Rodáci 
 Samo Vozár (* 1823 – † 1850), básnik, publicista a prekladateľ
 Rudolf Markovič (* 1868 – † 1934), politik a advokát

 Pôsobili tu 
 Ján Glosius (* 1670 – † 1729), evanjelický farár, spisovateľ
 Eliáš Bubenka (* 1683 – † ?), evanjelický farár, pedagóg, dramatik
 Matej Bahil (* 1706 – † 1761), evanjelický farár, náboženský spisovateľ, prekladateľ
 Pavol Markovič (* 1829 – † 1902), spisovateľ, národnokultúrny dejateľ a evanjelický farár
 Ján Breuer (* 1886 – † 1950), osvetový pracovník, pedagóg

 Referencie 

 Iné projekty 

 Externé odkazy 

 Najkrajší kraj – turistické atrakcie v obci


Kategória:Obce okresu Rimavská Sobota